b"\n_START_ARTICLE_\nFederaci\xc3\xb3 Catalana de Vela\n_START_SECTION_\nHist\xc3\xb2ria\n_START_PARAGRAPH_\nL\xe2\x80\x99esport de la vela, malgrat que a Catalunya ja se hi feien competicions des de mitjan segle XIX en els ports de Barcelona i Tarragona, va tenir durant molts anys una estructura federativa molt feble. En els ports d\xe2\x80\x99aquestes dues ciutats van n\xc3\xa9ixer precisament els primers clubs n\xc3\xa0utics catalans, dedicats principalment a la vela i al rem. El Club N\xc3\xa0utic de Tarragona ho va fer el 1878, i el Club Catal\xc3\xa0 de Regates de Barcelona, el 1879, entitat que despr\xc3\xa9s de diversos canvis de nom, d\xe2\x80\x99escissions i de fusions, va ser la mare dels actuals Reial Club N\xc3\xa0utic i Reial Club Mar\xc3\xadtim de Barcelona._NEWLINE_La Federaci\xc3\xb3 Catalana de Vela es va crear el 1965. El seu precedent fou la regi\xc3\xb3 de Llevant i Balears de la Federaci\xc3\xb3 Espanyola de Clubs N\xc3\xa0utics, constitu\xc3\xafda l\xe2\x80\x99any 1946. Quan l'any 1965 aquesta Federaci\xc3\xb3 Espanyola es va dividir en tres: vela, moton\xc3\xa0utica i esqu\xc3\xad n\xc3\xa0utic, de la de Vela, que tenia la seva seu a Barcelona, va sorgir la Federaci\xc3\xb3 Catalana, nascuda primer com una delegaci\xc3\xb3 regional._NEWLINE_La federaci\xc3\xb3 est\xc3\xa0 dedicada a la pr\xc3\xa0ctica i el foment de la vela lleugera, el surf de vela (windsurf), el surf d\xe2\x80\x99estel (kitesurf), el creuer, el pat\xc3\xad de vela i el radiocontrol. Organitza els campionats d\xe2\x80\x99\xc3\xa0mbit catal\xc3\xa0, entre els quals sobresurten el Campionat de Catalunya i la Copa Catalana de cada una de les diverses classes. Igualment imparteix els cursos de t\xc3\xa8cnic d\xe2\x80\x99esport, de jutge i oficial, i tamb\xc3\xa9 per a l'obtenci\xc3\xb3 de titulacions n\xc3\xa0utiques. Des del 1986 l\xe2\x80\x99Escola Catalana de Vela t\xc3\xa9 un sistema d\xe2\x80\x99ensenyament estandarditzat sotm\xc3\xa8s a una actualitzaci\xc3\xb3 constant, que garanteix la qualitat dels ensenyaments que s\xe2\x80\x99hi imparteixen. Agrupa la xarxa d\xe2\x80\x99escoles de vela repartides al llarg de tot el litoral catal\xc3\xa0, que compleixen tots els requisits de qualitat necessaris per formar part de les escoles reconegudes per la federaci\xc3\xb3, i a les quals es pot aprendre i practicar una o diverses modalitats de navegaci\xc3\xb3 a vela. Totes aquestes escoles s\xe2\x80\x99identifiquen amb una imatge comuna, la marca Escola Catalana de Vela, que garanteix la qualitat del sistema d\xe2\x80\x99ensenyament._NEWLINE_Els Jocs Ol\xc3\xadmpics del 1992 van deixar una nova seu per a la Federaci\xc3\xb3 al Port Ol\xc3\xadmpic i la gesti\xc3\xb3 del Centre Municipal de Vela al Port Besos-F\xc3\xb2rum de Barcelona des del 2004.\n_START_SECTION_\nF\xc3\xa8lix Escalas F\xc3\xa0brega (1946-1964)\n_START_PARAGRAPH_\nPracticant de la navegaci\xc3\xb3 a vela des de molt jove i va ser president la Regi\xc3\xb3 de Llevant i Balears de la Federaci\xc3\xb3 Espanyola de Clubs N\xc3\xa0utics, precursora de la Federaci\xc3\xb3 Catalana de Vela. Durant la seva presid\xc3\xa8ncia es va introduir la classe Snipe,\xc2\xa0i es van crear nous clubs n\xc3\xa0utics a la costa catalana, com el CN Costa Brava de Palam\xc3\xb3s (1948), el CN Arenys de Mar (1952) o el CN Vilanova (1957), i l\xe2\x80\x99any 1962 es va celebrar la primera edici\xc3\xb3 del Sal\xc3\xb3 N\xc3\xa0utic de Barcelona.\n_START_SECTION_\nAurelio Gonz\xc3\xa1lez Isla (1964-1966)\n_START_PARAGRAPH_\nEnginyer de camins, canals i ports, i acad\xc3\xa8mic numerari de la Reial Acad\xc3\xa8mia de Ci\xc3\xa8ncies i Arts de Barcelona,  el 1964 va substituir F\xc3\xa8lix Escalas a la Delegaci\xc3\xb3 de Llevant i Balears de la Federaci\xc3\xb3 Espanyola de Clubs N\xc3\xa0utics, i i va a passar a ser  el primer president de la federaci\xc3\xb3 quan encara era una delegaci\xc3\xb3 territorial..\n_START_SECTION_\nRicard Roig Riera (1966-1969)\n_START_PARAGRAPH_\nNavegant de la classe Vaurien, de la qual va arribar a ser campi\xc3\xb3 de Catalunya,  durant el seu mandat es van consolidar els nous clubs de platja que es van anar creant durant aquesta d\xc3\xa8cada al llarg de la costa catalana i tamb\xc3\xa9 es van introduir noves f\xc3\xb3rmules de vela lleugera, com els 420, que competien amb les Vaurien i les f\xc3\xb3rmules internacionals, i es van consolidar l'Optimist com a classe d'iniciaci\xc3\xb3.\n_START_SECTION_\nMiquel Company Martorell (1969-1971)\n_START_PARAGRAPH_\nOcupava la vicepresident amb Ricard Roig, el seu mandat es va caracteritzar per la renovaci\xc3\xb3 de la flota i la intenci\xc3\xb3 d'atreure els joves cap al m\xc3\xb3n de la vela, en especial cap a les classes ol\xc3\xadmpiques.\n_START_SECTION_\nJoan Maria Roig Claret  (1971-1993)\n_START_PARAGRAPH_\nExnavegant de les classes Snipe, Vaurien, Drag\xc3\xb3 i Creuer, durant el seu mandat va crear  l\xe2\x80\x99Escola Catalana de Vela i va ser un home clau en la decisi\xc3\xb3 que la competici\xc3\xb3 de vela dels Jocs Ol\xc3\xadmpics de 1992 es fes a Barcelona i no a Palma de Mallorca, com inicialment estava previst en el projecte.\n_START_SECTION_\nJoan Anton Camu\xc3\xb1as Feijoo (1993-2000)\n_START_PARAGRAPH_\nDurant els seus set anys com a president va dur a terme una important tasca de modernitzaci\xc3\xb3 de l\xe2\x80\x99estructura de la federaci\xc3\xb3, a la qual va concedir la gesti\xc3\xb3 de l\xe2\x80\x99Escola Municipal de Vela constru\xc3\xafda al Port Ol\xc3\xadmpic de Barcelona. Fruit d\xe2\x80\x99aquest esfor\xc3\xa7, la Federaci\xc3\xb3 va rebre el 1998 el premi a la millor gesti\xc3\xb3 global d'una federaci\xc3\xb3 esportiva, i l'Escola Catalana de Vela, el premi al millor projecte de turisme actiu.\n_START_SECTION_\nSegimon Obradors Castellet (2000-2009)\n_START_PARAGRAPH_\nVa dedicar vint-i-cinc anys a la federaci\xc3\xb3, a la junta directiva de la qual va entrar el 1984 com a secretari territorial de la classe pat\xc3\xad. Havia estat campi\xc3\xb3 de Catalunya d\xe2\x80\x99aquesta classe. El 1993 va ser nomenat vicepresident i responsable de l\xe2\x80\x99\xc3\xa0rea esportiva de la federaci\xc3\xb3, c\xc3\xa0rrec que va ocupar fins que va accedir a la presid\xc3\xa8ncia l\xe2\x80\x99any 2000. Durant el seu mandat, la federaci\xc3\xb3 va estrenar el 2005 unes noves instal\xc2\xb7lacions al Port del Parc del F\xc3\xb2rum, a Sant Adri\xc3\xa0 de Bes\xc3\xb2s, on es va projectar tamb\xc3\xa9 el Centre Internacional de Vela de Catalunya, la primera pedra del qual es va posar el mes de setembre de 2008.\n_START_SECTION_\nPere Guardiola Tey (2009)\n_START_PARAGRAPH_\nDirectiu durant vint-i-set anys del Club N\xc3\xa0utic Vilassar,  va presidir interinament la federaci\xc3\xb3 entre el mes de febrer de 2009, quan Segimon Obradors va dimitir per preparar-se per a la reelecci\xc3\xb3, i finals de maig del mateix any, quan va ser elegit Gerard Esteva. Amb la presid\xc3\xa8ncia interina de la federaci\xc3\xb3, va culminar una etapa de m\xc3\xa9s de cinquanta anys en el m\xc3\xb3n de la vela i vint anys a la federaci\xc3\xb3, en la qual havia estat vocal i vicepresident. De la seva traject\xc3\xb2ria com a directiu tamb\xc3\xa9 destaca la seva tasca com a director de protocol de Port Ol\xc3\xadmpic de Barcelona durant els Jocs Ol\xc3\xadmpics de 1992.\n_START_SECTION_\nGerard Esteva i Viladecans (2009-2014)\n_START_PARAGRAPH_\nNavegant de pat\xc3\xad a vela, va iniciar-se com a dirigent esportiu el 2004 quan va ser elegit president de l\xe2\x80\x99Associaci\xc3\xb3 Internacional de Pat\xc3\xad a Vela (ADIPAV) i tamb\xc3\xa9 secretari nacional d\xe2\x80\x99aquesta classe, c\xc3\xa0rrecs que va mantenir fins que va prendre possessi\xc3\xb3 de la presid\xc3\xa8ncia de la federaci\xc3\xb3 amb un programa que tenia el lema \xe2\x80\x9cHissem la vela del canvi\xe2\x80\x9d i un equip en el qual figuraven, entre d\xe2\x80\x99altres, la doble medallista ol\xc3\xadmpica Nat\xc3\xa0lia Via-Dufresne i la campiona del m\xc3\xb3n i d\xe2\x80\x99Europa M\xc3\xb2nica Az\xc3\xb3n."